Tbajlenxitzun jlu o bet Jesús tuj txꞌotxꞌ Galiley;
mintiꞌ o tajbe tuꞌn tbet tuj Judey porque nnoꞌc tilil cyuꞌn xjal judiy tuꞌn tcub cybyoꞌn.
Chꞌixtok tul canun ju ninkꞌij cye xjal judiy,
aju ninkꞌij tuꞌn cyjaw binchet ke tal ja t-xak tzeꞌyin cywiꞌ.
Xitzun cymaꞌn terman Jesús te:
—Ticꞌa tzalu,
ex txiꞌya tuj Judey,
tuꞌntzun cyqueꞌyinte ke t-xnakꞌtzbena aju in tbinchaꞌna.
Porque ka at jun xjal taj tuꞌn tel nicꞌbaj tiꞌj cyuꞌn cycyakil xjal,
mlay tzꞌakꞌnan tuj ewaj.
Ka taja tuꞌn tbinchanteya tcyakil jlu,
yecꞌunx tiba cye xjal,
che chi.
Porque icx ke terman mintiꞌ e ocslan tiꞌj.
Xitzun tmaꞌn Jesús cye:
—Naꞌnx tpon tkꞌijlalil tuꞌn t-xi nyecꞌun wibe cye xjal alcye kine,
atzun cyeye baꞌn tuꞌn cyxiꞌye nok alcye kꞌij cyaje.
Mlay che el icꞌune cyuꞌn xjal;
atzun weye in chin el icꞌune cyuꞌn,
porque in xi nchicꞌbaꞌne cybinchben mya baꞌn.
Akeye baꞌn tuꞌn cyxiꞌye tuj ninkꞌij;
atzun weye mlay chinxe jaꞌlo,
porque naꞌnx tpon tkꞌijlalil tuꞌn t-xi nyecꞌun wibe cye xjal,
chi Jesús cye.
Tej tbaj tmaꞌn Jesús jlu,
ax cyaj ten tuj Galiley.
Pero cyxilenxitzun ke terman,
ax icx te Jesús xiꞌ tuj ninkꞌij,
pero mintiꞌ xi tyecꞌun tib,
tuj ewaj o ten.
Atzun cye xjal judiy e jyon tiꞌj Jesús tuj ninkꞌij,
in cymaꞌn:
—¿Jatum taꞌ xjal lu?
Ex cycyakil xjal in che wululun tiꞌj.
At junjun in cymaꞌn:
Baꞌn te xjal;
atzun junjuntl in cymaꞌn:
Mya baꞌn,
nok in sbun cye xjal,
che chi.
Pero mintiꞌ xi cychicꞌbaꞌnxix tiꞌj,
porque in che xob cywitz xjal judiy.
Otok mijin ninkꞌij,
ocx Jesús tuj tja Dios ex xi tkꞌoꞌn xnakꞌtzbil cye xjal.
Ex e labin xjal judiy tiꞌj:
—¿Tzaꞌn tten nimcu baꞌn tuꞌn jlu,
ex mintiꞌ o ten tuj jun xnakꞌtzbil?
Che chi.
Xi ttzakꞌweꞌn Jesús:
—Aju xnakꞌtzbil in xi nkꞌoꞌne mya weye,
nok oꞌcx teju tzaj samante weye.
Alcye tajbil tuꞌn tbinchante tajbil Dios,
cꞌelel tnicꞌ tiꞌj ka te Dios ju xnakꞌtzbil lu,
ex ka wexwe nyol in xi nmaꞌne.
Ka at jun xjal texte tyol in xi tmaꞌn,
atzun taj tuꞌn tjaw nimsaꞌn cyuꞌn xjal;
pero ka at jun xjal taj tuꞌn tjaw nimsaꞌn aju tzaj samante te,
atzun teju axix toc tyol ex mintiꞌ in nicꞌan yol.
¿Myapetzun a Moisés tzaj kꞌonte ley cyeye?
Pero mi jun cyeye in japun ley tuꞌn.
¿Tikuꞌntzun cyajbile tuꞌn ncub cybyoꞌne?
Chi Jesús cye.
Xitzun cytzakꞌweꞌn xjal:
—At juꞌẍ tuj tanmiya;
¿alcye nnoꞌc tilil tuꞌn tuꞌn tcub byoꞌna?
Che chi.
Xi ttzakꞌweꞌn Jesús:
—At jun akꞌuntl o bant wuꞌne tuj kꞌij te ojlabl,
ex cycyakile in che labine tiꞌj.
Ate Moisés cyaj kꞌmante cyeye tuꞌn cysircunsidarinjtze,
(pero mya atzun tiꞌj Moisés tzaj xeꞌt nej,
atzun tzaj xeꞌt cyiꞌj ke kxeꞌchel);
cyjaꞌtzun at maj in che sircunsidarinjtz xjal cyuꞌne tuj kꞌij te ojlabl.
Katzun at maj in che sircunsidarinjtz xjal cyuꞌne tuj kꞌij te ojlabl tuꞌntzun tjapun tley Moisés,
¿tikuꞌntzun in che kꞌojine wiꞌje tuꞌnju banix jun xjal wuꞌne tuj kꞌij te ojlabl?
Miꞌn che yoline mya baꞌn tiꞌj juntl nok tuꞌnju nnoꞌc cyqueꞌyine,
pero che ximane tiꞌj tcyakil tuj tumelxix,
chi Jesús cye.